REKLAME: Det amerikanske luftforsvaret ber testpilotene av F-35 om å forsikre utenlandske kjøpere at alt går etter planen med kampflyproduksjonen.

KAMPFLY

Det ble ikke spart på effektene da Norge mottok sitt første kampfly av typen F-35A hos produsenten Lockheed Martin i Texas tirsdag. I en høytidelig seremoni med lysshow og filmklipp fra norske fjorder, akkompagnert av «Ja, vi elsker», ble det første flyet avduket på scenen til stående applaus.

Den kjente trompetisten Ole Edvard Antonsen var også hentet inn for anledningen. Han framførte sin trompetsolo «Vidda», som er inspirert av en flytur han fikk med et F-16 jagerfly. På første rad satt forsvarsminister Ine Eriksen Søreide og forsvarssjef Harald Bruun-Hanssen, samt en rekke norske forsvarstopper for å overvære det hele.

– Dette er en historisk milepæl for forsvaret, sa Eriksen til NTB.

Flere norske medier var også invitert med til Texas. Det de fikk servert, var del av en nøye uttenkt PR-plan fra det amerikanske luftforsvaret.

Kampflykjøpet: • Norge skal kjøpe 52 amerikanske kampfly av typen F-35. Norge mottok det første flyet i USA tirsdag. • Kostnaden for anskaffelsen er beregnet til 67,9 milliarder 2015-kroner. • Levetidskostnadene er beregnet til 254,4 milliarder 2015-kroner. Dette er basert på 30 års drift etter at siste fly skal være levert i 2024.

Lagde hemmelig PR-guide

Utviklingen og produksjonen av det nye kampflyet har gjennomgått flere forsinkelser og kostnadsoverskridelser de siste årene. I USA pågår det nå en intens debatt om hvilke egenskaper Norges nye kampfly faktisk har.

I slutten av juni viste lekkasjer fra testflyingen at flyet presterte dårligere enn det langt eldre F-16 i en duell. F-35 viste seg å være treigere og mindre manøvrerbar enn de eldre flyene.

For å slå tilbake mot kritikken, har det amerikanske luftforsvaret laget en detaljert og hemmeligstemplet PR-guide. Nå har også den lekket til amerikanske medier og ble først gjengitt av den amerikanske bloggen John Q Public i forrige uke.

I guiden får testpilotene av F-35 i oppdrag å «forklare hvorfor vi trenger F-35», og å «avvise falske narrativ og unøyaktigheter i media». Pilotene skal sikte seg spesielt inn på å påvirke medier i partnerland som har «industrien og økonomiene sine investert i flyet før det i det hele tatt flyr».

Ifølge skrivet skal presseoffiserene i det amerikanske luftforsvaret «identifisere piloter og vedlikeholdsarbeidere som forteller F-35-historien på en god måte, og som er villige til å låne bort sitt navn og image til innsatsen».

Fikk gjennomslag i Norge

PR-planen fikk bra gjennomslag i norske medier på tirsdagens kampflylansering. Testpilotene som lot seg intervjue, listet opp flere av talepunktene fra PR-skrivet og la spesielt vekt på hvordan egenskapene til F-35 vil passe for norske forhold.

«Testpilot Alan Norman har flydd det meste som kan fly. Han har nesten ikke lovord nok når han skal beskrive F-35», forklarer TV 2s utsendte i saken «Her prøver TV 2s reporter å lande kampflyet».

Hovedbudskapet i PR-planen er likevel at tidligere forsinkelser og problemer nå er et tilbakelagt stadie. Mens NRK gjengir dette som en påstand fra produsenten, valgte VG å skrive det hele som en objektiv sannhet:

«Lockheed Martin har fått bukt med problemene, produksjonen er nå i rute og det er ventet at kostnadene vil gå ned ettersom volumet på produksjonen vil øke i tida fremover», heter det i VGs artikkel.

Samme avis brukte også stor plass på lanseringsdagen med en sak om hvor mange milliarder kroner norsk industri har tjent på kampflykjøpet så langt.

– Vil ikke forhindre kritikk

Det amerikanske luftforsvaret bekrefter at den lekkede PR-guiden er ekte, men avviser at dokumentet har som mål å avvise kritikk av flyet.

– Vi vil ikke forhindre folk fra å kritisere kampflyprogrammet. Vi vil bare forsikre oss om at informasjonen som kommer ut er best mulig egnet til å ta et informert standpunkt, sier pressetalsmann Christopher Karns til Airforce Times.

Til tross for at dokumentet er stemplet med «Kun til internt bruk – ikke for offentligheten», avviser Karns at dokumentet skulle være skjult fra offentligheten.

– Det ble primært brukt som et internt dokument for å gi best mulig oppdatert informasjon om F-35, sier han.

siment@klassekampen.no

magnusl@klassekampen.no